b'\n_START_ARTICLE_\n\xc5\xbdenitna menica (opera)\n_START_PARAGRAPH_\n\xc5\xbdenitna menica /ital. La cambiale di matrimonio/ je operna farsa v enem dejanju (\xc5\xa1estnajstih scenah) Gioacchina Rossinija. Libreto je po igri Camilla Federicija napisal Gaetano Rossi. Opera velja za prvo Rossinijevo profesionalno delo, saj jo je napisal kot osemnajstletnik v nekaj dneh. Uverturo k operi je napisal \xc5\xa1e kot \xc5\xa1tudent bolonjskega konservatorija. Krstna predstava, vodil jo je avtor sam kot\xc2\xa0\xc2\xbbmaestro al cembalo\xc2\xab, je bila 3. novembra 1810 v bene\xc5\xa1kem gledali\xc5\xa1\xc4\x8du Teatro San Mois\xc3\xa8.\n_START_SECTION_\nVsebina\n_START_PARAGRAPH_\nZgodba se dogaja v 18. stoletju v Angliji. Trgovec Tobias Mill po po\xc5\xa1ti dobi \xc5\xbeenitno pogodbo od svojega sodelavca, kanadskega podjetnika Slooka. Presene\xc4\x8den pove svojima slugama Nortonu in Clarini, da bo pogodbo sprejel, kljub temu da je h\xc4\x8di Fanny \xc5\xbee zaljubljena v Edoarda Milforta, dru\xc5\xbeinskega prijatelja. Ko pride navdu\xc5\xa1eni Slook iz Kanade po obljubljeno nevesto, je presene\xc4\x8den nad sprejemom, vendar kmalu pride do zapleta. Dekle posku\xc5\xa1a zmanj\xc5\xa1ati zadrego in prepri\xc4\x8dati Slooka, da odstopi od\xc2\xa0\xc2\xbbkup\xc4\x8dije\xc2\xab, medtem ko za\xc4\x8dne Edoardo na bolj odlo\xc4\x8den na\xc4\x8din groziti \xc4\x8dezoceanskemu trgovcu. Prestra\xc5\xa1eni Slook dolo\xc4\x8di Milforta za svojega dedi\xc4\x8da ter mu preda pogodbo s Fanny vred ter se pripravlja, da zapusti mesto. Fanny in Milfort sta tega zelo vesela. Ko Tobia Mill izve, da \xc5\xbeeli Slook odpotovati in odstopiti od kup\xc4\x8dije, ga razjarjen izzove na dvoboj. Jeza se po pojasnilu kmalu pomiri in k sre\xc4\x8denemu razpletu pomagata tudi Norton in Clarina.'